**Svätá omša v Starej Ľubovni na hrade 04. 05. 2019 o 10:00 hod.** (Svätá omša je slávená pre Rád sv. Lazára Jeruzalemského)

 Milí bratia a sestry !

 Naša dnešná pozornosť je venovaná Vojenskému špitálnemu rádu svätého Lazara Jeruzalemského. Máme pred očami zástup mužov, ktorí počas dejín patrili k tomuto rádu. Máme pred očami symbol muža, ktorému dali dejiny prívlastok rytier. Ten sa vyznačoval chrabrosťou, šľachetnosťou a obetavosťou. Pod menom rytier sa skrývala identita opravdivého ušľachtilého muža. Chrabrosť znamenala, že to bol odvážny a udatný obranca hodnôt. Šľachetnosť rytiera držala v medziach pravdy, spravodlivosti a umiernených spôsobov. Svoju obetavosť prejavovali starostlivosťou o tých najbiednejších, hlavne malomocných. To bolo veľké hrdinstvo. Tento odkaz nesú dejinami všetky rytierske rády. V novších časoch bol pojem rytier nahradený pojmom gentleman. Aj tento pojem ešte znamenal kvalitnú identitu muža.

Dnešná doba tieto pojmy odmieta. Súčasný človek v mene antidiskriminácie odmieta, aby niekto zdôrazňoval, že je muž, lebo tým sa vyvyšuje nad ženu a odmieta, aby ktosi zdôrazňoval pojem žena, lebo tým by sa uznala nadvláda muža. Terajšia kultúra sa dožaduje, zabudni na pojem rytier, či gentleman, inak ťa obviníme, že si homofób. Zabudni na pojem otec, matka, namiesto toho používaj rodič – rodič.

Kto vyrástol pri obetavom otcovi a milujúcej matke, pre toho otec, či matka, je čosi nesmierne posvätné a k týmto menám sa chce celý život s veľkou vďačnosťou hlásiť. A tu mu ktosi na úradnom tlačive namiesto otec – matka podstrčí: rodič – rodič. Ak ide naozaj o citlivú dušu, cíti sa na jednej strane akoby okradnutý o otca a matku a na druhej strane má aj pocit viny, že otca a matku zrádza a je im málo vďačný, keď ich už takto odmieta osloviť, akoby sa za nich hanbil.

Pán Boh nás stvoril na Boží obraz a daroval nám nádhernú identitu muža a identitu ženy. Z nej odvodil aj rovnako nádhernú identitu rodiny, ako láskyplné spoločenstvo jedného muža a jednej ženy. Hriech túto identitu narušil, ale Pán Ježiš svojim vykupiteľským dielom nám daroval na ňu liek. To, že sme na obraz Boží stvorení a krstom zdokonalení na podobu Ježiša Krista, Božieho Syna, nám dáva nevysloviteľnú ľudskú dôstojnosť. Ľudia veriaci v Krista si zušľachťovali svoj charakter, aby v sebe Kristov obraz zdokonaľovali a tak sa vytvoril obraz rytiera, ktorý je chrabrým ochrancom svojej manželky a svojej rodiny.

Milí členovia Rádu svätého Lazára, ste nositeľmi tohto vznešeného mena rytier. Tento poklad máte odovzdať ďalším generáciám. Máte pre ďalšie generácie stvárňovať pravý typ muža. Muža chrabrého, ušľachtilého a obetavého. Muža, ktorý má úctu k žene, ktorý je jej ochrancom a pri ktorom žena - manželka nachádza oporu, porozumenie a pocit bezpečia. Máte vytvoriť typ muža, pri ktorom žena má dostatok slobody na to, aby mohla byť naplno tvorivá, užitočná a šťastná.

Pre šťastný rozvoj ľudskej spoločnosti potrebujeme mužov, opravdivých rytierov. Potrebujeme ženy, ktoré majú ušľachtilosť princezny. Takí dokážu vytvoriť usporiadané rodiny. To je tá správna cesta ľudskej spoločnosti.

Toto ponúkajte dnešnému svetu. Súčasný človek to odmieta, ale vedzte, čím viac to odmieta, tým viac to potrebuje. Kedysi sa členovia Rádu svätého Lazára veľa obetovali pri službe malomocných. U mnohých chorých malomocenstvo rozleptalo tvár, už sa ich nedalo ani poznať, boli takmer bez identity. Starostlivosť o nich bolo veľké hrdinstvo. V našej dobe nás postihlo kultúrne malomocenstvo. Ono rozleptáva identitu muža, identitu ženy, identitu rodiny. Všetky rytierske rády majú veľké poslanie, pomáhať svetu pri liečení tohto kultúrneho malomocenstva. Nech Pán požehnáva Vaše úsilie, aby sa vám to darilo.

-x-x-x-x-x-x-x-x-x-x-x-x-x-x-x-x-x-x-x-x-x-x-x-x-x-x-x-x-